
Қазақтың жаны – қара өлең
М.ҚОЗЫБАЕВ АТЫНДАҒЫ СОЛТҮСТІК ҚАЗАҚСТАН УНИВЕРСИТЕТІНІҢ ҚАЗАҚ ТІЛІ МЕН ӘДЕБИЕТІ КАФЕДРАСЫНДА “10 КҮН - 10 ӨЛЕҢ” АКЦИЯСЫ АЯСЫНДА “ӨЛЕҢМЕН ӨМІРІМДІ ӨРНЕКТЕДІМ” АТТЫ ӘДЕБИ-САЗДЫ КЕШ ӨТТІ. ШАРАҒА ҚАТЫСҚАН СТУДЕНТТЕР БЕС ҒАСЫРЛЫҚ ЖЫРАУЛАР ПОЭЗИЯСЫНАН БАСТАП, ҚАЗІРГІ КЕЗЕНДЕГІ ПОЭЗИЯ ӨКІЛДЕРІНІҢ ЖЫРЛАРЫН ОҚЫДЫ.
Данышпан қазақ халқы ақынға кенде болған емес. Поэзия әлеміне көз салсақ қазақ халқының арман-мұраты, шаттығы мен қайғысы, ең алдымен, ақын жүрегінен өтіп, өлеңге арқау болған. Ұлтымыздың сан ғасырлық қайғысы да, қасіреті де, жеңісі де, қуанышы да қазақтың қара өлеңінің өзегіне айналған. Осындайда Улықбек Есдәулеттің:
Сабада сыздағанда сары қымыз, 
Бөлінсін, тарихшы дос,
тағы үйқыңыз.
Бес ғасыр ақындары
жазған жырда
Жатыр ғой бес мыңжылдық тарихымыз, - деген жыр жолдары еске түседі.
Кешегі ауыз әдебиетімізден бастап бүгінгі өлеңімізге дейінгі
аралықта халқымыз жырмен жұбанып, жырмен сырласқан. Бүгінде университет қабырғасында да жырға құмар жастар көп. Оқу орнының аға оқытушысы Жазира Көкбастың жетекшілігімен жыр жазуға әуес студенттердің басы қосылды. Кешке жиналған жастар жыраулар поэзиясынан бастап, Абай Құнанбаев, Мағжан Жұмабаев, Мұқағали Мақатаев, осы күнгі ақындарға дейінгі аралықтағы қаламгерлердің 10 өлеңін оқыды. Алтынай Ережепова, Мерей Керімбек, Аяужан Асан, Гүлай Қалиханова, Нұрай Қалиханова, Бақдәулет Сухамбердиев, Айгерім Бақыт, Қызғалдақ Бердімұрат және өзге де студенттер жиналғандардың қошеметіне бөленді. Кеш барысында ән айтылып, соңында белсенді студенттерге Алғыс хаттар табысталды.

